

**REPUBLIKA HRVATSKA**

**SISAČKO-MOSLAVAČKA ŽUPANIJA**

**GRAD SISAK**

**GRADONAČELNICA**

KLASA: 402-07/19-02/4

URBROJ: [2176/05-](tel:+12176050115)01-19-01

Sisak,28.10.2019. godine

Na temelju članka 48. stavka 1. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), članka 22. Statuta Grada Siska (»Službeni glasnik Sisačko-moslavačke županije« broj 12/09, 16/10, 9/11, 18/12, 4/13, 14/14, 9/15, 10/16 i 6/18) i Odluke gradonačelnice o obnovi i revitalizaciji povijesne jezgre grada Siska KLASA: 350-04/15-01/02, URBROJ: 2176/05-01-15-02, od dana 30. lipnja 2015. godine, gradonačelnica Grada Siska donosi

**P R A V I L N I K**

**o sufinanciranju održavanja i obnove pročelja zgrada u gradu Sisku**

I. OPĆE ODREDBE

Ovim Pravilnikom utvrđuju se uvjeti i mjerila za sufinanciranje, postupak i tijela za provođenje postupka te način praćenja izvršenja. Sufinanciranje se odnosi na održavanje i obnovu pročelja isključujući vanjsku stolariju i bravariju, uključujući limariju na pročelju.

Sredstva za sufinanciranje osiguravaju se u Proračunu Grada Siska za proračunsku godinu.

Sredstva iz stavka 1. ovoga članka dodjeljuju se za zgrade kako slijedi:

- zgrade koje su pojedinačno registrirane kao kulturno dobro, a nalaze se na području grada Siska,

- zgrade koje se nalaze unutar zaštićene kulturno povijesne cjeline grada Siska, zaštićenog kulturnog dobra upisanog u Registar nepokretnih kulturnih dobara pod registarskim brojem Z-3410.

Kao zone prioriteta unutar zaštićene kulturno povijesne cjeline grada Siska određuju se zone prema Generalnom urbanističkom planu grada Siska, kartografski prikaz 4.A. Uvjeti korištenja. Pročišćeni prikaz zona unutar zaštićene kulturno povijesne cjeline grada Siska sastavni je dio ovog Pravilnika (PRILOG 1).

II. UVJETI I MJERILA ZA SUFINANCIRANJE

Pregled Prijava i njihovo uvrštavanje na Listu prioriteta provodi se putem javnog poziva, kojeg raspisuje Upravni odjel za prostorno uređenje i zaštitu okoliša (u daljnjem tekstu: Odjel).

Prijavu može podnijeti vlasnik, predstavnik suvlasnika zgrade odnosno upravitelj zgrade iz članka 2. stavka 2. ovoga Pravilnika (u daljnjem tekstu: podnositelj prijave).

Prijava mora biti potpuna, te obuhvaćati održavanje i obnovu najmanje svih uličnih pročelja zgrade.

Krov i nosiva konstrukcija zgrade za koju se traži sufinanciranje mora biti u dobrom stanju o čemu je potrebno dostaviti potpisanu izjavu vlasnika/suvlasnika ili upravitelja zgrade.

Broj bodova po pojedinom mjerilu za sufinanciranje utvrđuje se kako slijedi:

1. Smještaj zgrade unutar zone zaštite sukladno prioritetnim zonama propisanim člankom 2. stavak 3., i to:
2. 1. zona i pojedinačno zaštićeno nepokretno kulturno dobro bez obzira na lokaciju - 10 bodova
3. 2. zona - 5 bodova
4. 3. zona - 2 boda
5. Građevinsko stanje pročelja, i to:
6. izdano pravomoćno rješenje nadležnih ministarstava o provođenju propisanih hitnih mjera zaštite (ukoliko se isto ne odnosi na konstruktivna oštećenja zgrade) - 10 bodova
7. loše - 7 bodova
8. srednje - 5 bodova
9. dobro - 2 boda
10. Vlasništvo zgrade, i to:
11. vlasništvo/suvlasništvo fizičkih osoba (sa ili bez Grada Siska) - 10 bodova
12. vlasništvo/suvlasništvo pravnih osoba (sa ili bez Grada Siska) - 6 bodova
13. Namjena zgrade, i to:
14. stambena i stambeno-poslovna namjena – 10 bodova
15. kulturna, školska i zdravstvena namjena – 6 bodova
16. poslovna namjena – 4 boda
17. ostale namjene – 2 boda
18. Konzervatorska valorizacija zgrade prema mišljenju Povjerenstva za provođenje sufinanciranja održavanja i obnove pročelja zgrada u gradu Sisku (u daljnjem tekstu: Povjerenstvo).

Valorizacija se temelji na spomeničkoj vrijednosti zgrade, povijesno-arhitektonskoj i povijesno-urbanističkoj vrijednosti zgrade.

Raspon bodova može biti od 1-10.

Svi poslovi u svezi s provedbom moraju biti izvedeni sukladno odredbama zakona i drugih propisa kojima se uređuje zaštita i očuvanje kulturnih dobara.

Ukoliko su na zgradi koja je u postupku sufinanciranja ranije bili izvedeni radovi suprotno propisima kojima se uređuje zaštita i očuvanje kulturnih dobara, podnositelj prijave dužan je o svom trošku izvesti sve potrebne radove na zgradi u cilju njezina dovođenja u prvobitno stanje sukladno posebnim uvjetima utvrđenim od strane Ministarstva kulture, Konzervatorskog odjela u Sisku.

Podnositelj prijave koji je uvršten na Listu prioriteta, a koji je sukladno propisima kojima se uređuje javna nabava obvezan provoditi postupak javne nabave radova, dužan je postupak nabave radova provoditi sukladno tim propisima.

Ako prema propisima iz stavka 1. ovoga članka podnositelj prijave nije obvezan provoditi postupak javne nabave radova, dužan je Odjelu dostaviti dokaz da je ponudu s najnižom cijenom odabrao na temelju najmanje tri prikupljene ponude.

U postupku odabira najpovoljnije ponude za izvođenje radova na zgradi u kojoj je Grad Sisak (u daljnjem tekstu: Grad) suvlasnik, podnositelj prijave dužan je osigurati sudjelovanje predstavnika Grada.

U slučaju da je iznos troškova za izvođenje radova u odabranoj ponudi na temelju koje će Grad i podnositelj prijave sklopiti ugovor o sufinanciranju radova održavanja i obnove veći od troškova koje je podnositelj prijave iskazao u okvirnoj ponudi prilikom podnošenja prijave, podnositelj prijave će iznos razlike snositi samostalno.

Podnositelj prijave dužan je uz prijavu dostaviti odgovarajuću dokumentaciju, određenu u obrascu prijave (PRILOG 2).

Sufinanciranje održavanja i obnove pročelja obavlja se bespovratnim sredstvima u iznosu od ukupno potrebnih sredstava kako slijedi:

1. 50% iznosa cijene radova na uličnom pročelju/uličnim pročeljima;
2. 30% iznosa cijene radova na bočnom pročelju/bočnim pročeljima;
3. 15% iznosa cijene radova na dvorišnom pročelju/dvorišnim pročeljima.

Sveukupan iznos sufinanciranja izvođenja radova po pojedinoj prijavi s Liste prioriteta može iznositi maksimalno 80.000,00 kuna (s PDV-om).

Uz prethodno navedene troškove, podnositelj prijave može ostvariti i pravo na naknadu troškova izrade projektne dokumentacije izrađene od ovlaštene osobe, a prema posebnim uvjetima nadležnog Konzervatorskog odjela i to:

1. troškovnika - 100% opravdanih troškova ulaganja, ali ne više od 5.000,00 kuna (s PDV-om) po pojedinoj zgradi;
2. glavnog projekta - 100% opravdanih troškova ulaganja, ali ne više od 5.000,00 kuna (s PDV-om) po pojedinoj zgradi;
3. konzervatorsko-restauratorskog elaborata - 100% opravdanih troškova ulaganja, ali ne više od 3.000,00 kuna (s PDV-om) po pojedinoj zgradi.

Sufinanciranje će se vršiti do utroška sredstava u Proračunu Grada Siska.

III. POSTUPAK I TIJELA ZA DONOŠENJE LISTE PRIORITETA

Javni poziv za dostavu prijava objavljuje se na internet stranici Grada Siska [www.sisak.hr](http://www.sisak.hr), a otvoren je za podnošenje prijava najduže 90 dana od dana njegove objave. Obavijest o objavi Javnog poziva bit će objavljena u medijima.

Prijave za sufinanciranje podnose se pisanim putem, popunjavanjem propisanog obrasca prijave koji se može preuzeti u Odjelu ili na internet stranici Grada gdje je objavljen Javni poziv.

Prijavu koja je popunjena na način utvrđen u stavku 1. ovoga članka, podnositelj prijave treba dostaviti zajedno sa svom potrebnom dokumentacijom određenom u obrascu prijave, na adresu: Grad Sisak, Rimska ulica 26, 44000 Sisak s naznakom »Prijava za sufinanciranje održavanja i obnove pročelja zgrada – NE OTVARAJ!«.

Prijava mora biti dostavljena na način i najkasnije do isteka roka označenog u Javnom pozivu.

Prijave koje nisu podnesene sukladno odredbama ovoga Pravilnika i Javnog poziva neće se uzeti u razmatranje, a dostavljena dokumentacija uz Prijavu vratit će se podnositelju.

Nakon isteka roka za podnošenje prijava, pravodobno pristigle prijave Odjel dostavlja Povjerenstvu. Povjerenstvo ima predsjednika i dva člana.

Predsjednika i članove Povjerenstva imenuje gradonačelnica Grada Siska (u daljnjem tekstu: gradonačelnica).

Povjerenstvo obavlja sljedeće poslove:

- stručno vrednovanje podnesenih prijava,

- bodovanje po zaprimljenim prijavama,

- utvrđivanje prijedloga Liste prioriteta,

- utvrđivanje iznosa sufinanciranja.

Stručne i administrativno-tehničke poslove za Povjerenstvo obavlja Odjel.

Na temelju stručnog vrednovanja podnesenih prijava te izvršenog bodovanja mjerila sukladno članku 5. ovoga Pravilnika, Povjerenstvo utvrđuje prijedlog Liste prioriteta.

Prijedlog Liste prioriteta sadrži:

- redni broj prijave,

- adresu zgrade,

- ime i prezime, odnosno naziv podnositelja prijave,

- broj bodova po pojedinim mjerilima za svaku prijavu,

- ukupan zbroj bodova za svaku pojedinu prijavu,

- iznos sufinanciranja izražen u postocima.

Redoslijed prijava na prijedlogu Liste prioriteta utvrđuje se na osnovi ukupnog zbroja bodova po pojedinim mjerilima za svaku prijavu.

Nakon utvrđenog prijedloga Liste prioriteta Odjel će prema redoslijedu na prijedlogu Liste prioriteta pozivati podnositelje prijava radi potpisivanja Izjave o sufinanciranju radova održavanja i obnove pročelja zgrade (u daljnjem u tekstu: Izjava).

Ako se pojedini podnositelj prijave ne odazove pozivu iz stavka 1. ovoga članka u roku od sedam dana od dana dostave poziva, smatrat će se da je odustao od prijave, te će Odjel pozvati slijedećeg po redoslijedu na prijedlogu Liste prioriteta.

Konačnu Listu prioriteta utvrđuje gradonačelnica na prijedlog Odjela.

Lista prioriteta donosi se za razdoblje od jedne proračunske godine.

Listu prioriteta Odjel će objaviti na internet stranici Grada [www.sisak.hr](http://www.sisak.hr).

Podnositelju prijave koji nije uvršten na Listu prioriteta, odnosno Podnositelju prijave koji nije sklopio Ugovor zbog nedostatnih financijskih sredstava vratit će se dostavljena dokumentacija s uputom o mogućnosti ponovne prijave iduće proračunske godine.

Podnositelj prijave koji je uvršten na Listu prioriteta (u daljnjem tekstu: Korisnik) će, nakon provedbe postupka nabave radova održavanja i obnove pročelja zgrade sukladno članku 7. ovoga Pravilnika, s Gradom i odabranim izvoditeljem sklopiti ugovor o sufinanciranju radova održavanja i obnove pročelja zgrade.

Ugovor o sufinanciranju radova održavanja i obnove pročelja podnositelj je dužan sklopiti u roku od 60 dana od dana potpisivanja Izjave. U suprotnome se podnositelj prijave briše s Liste prioriteta, te će Odjel pozvati slijedećega po redoslijedu na prijedlogu Liste prioriteta.

Uvjet za potpisivanje Ugovora o sufinanciranju su podmirene sve obveze prema Gradu.

IV. IZVRŠENJE PROGRAMA

Odjel je zadužen za provođenje slijedećih aktivnosti:

- provodi kontrolu izvješća o izvršenju radova te o dokumentaciji,

- predlaže isplate sredstava za sufinanciranje po Ugovorima,

- predlaže gradonačelnici brisanje Korisnika s Liste prioriteta sukladno odredbama ovoga

Pravilnika.

Korisnik je dužan izvršiti radove na održavanju i obnovi u razdoblju od 6 mjeseci od dana potpisivanja Ugovora ili najkasnije do kraja godine.

Korisnik je dužan Odjelu dostaviti izvješće o izvršenju radova te o dokumentaciji (u daljnjem tekstu: izvješće) najkasnije do 1. prosinca tekuće godine.

Izvješće iz stavka 2. ovoga članka obvezno sadrži:

za radove - opis izvršenih radova, ovjerenu okončanu situaciju, financijsko izvješće s pregledom ukupno utrošenih sredstava, a posebice sredstava koja sufinancira Grad, izjavu Konzervatorskog odjela u Sisku da su radovi izvedeni u skladu s prethodnim odobrenjem, te po okončanim radovima zapisnik o primopredaji radova potpisan od strane Korisnika i izvođača radova i

za dokumentaciju - ponudu ili ugovor s izrađivačem dokumentacije, račun za izrađenu dokumentaciju, dokaz o uplati po predmetnom računu te IBAN broj računa Korisnika na koji će se uplatiti sredstva.

Sufinanciranje radova i dokumentacije iz članka 10. ovog Pravilnika obavlja se na temelju zahtjeva Korisnika za isplatu sredstava, koji sadrži izvješće iz članka 21. ovog Pravilnika.

Zahtjev iz stavka 1. ovoga članka Korisnik podnosi Odjelu.

Sredstva za sufinanciranje Grad će isplatiti izvoditelju radova i Korisniku u roku od 45 dana od dana prihvaćanja zahtjeva od strane Odjela.

U slučaju neizvršenja obveza Korisnika utvrđenih u članku 21. stavku 1. i 2. ovoga Pravilnika, Ugovor o sufinanciranju se raskida, a Korisnik će biti brisan s Liste prioriteta.

Odluku o raskidu Ugovora i brisanju Korisnika s Liste prioriteta donosi gradonačelnica, na prijedlog Odjela.

V. PRIJELAZNE I ZAVRŠNE ODREDBE

Stupanjem na snagu ovog Pravilnika stavlja se izvan snage Pravilnik o sufinanciranju održavanja i obnove pročelja zgrada u gradu Sisku KLASA: 402-07/18-02/7, URBROJ: 2176/05-01-18-01, od dana 19. listopada 2018. godine.

Ovaj Pravilnik stupa na snagu danom donošenja, a objavit će se na web stranici Grada Siska.

Gradonačelnica

**Kristina Ikić Baniček**